b'\n_START_ARTICLE_\nKonfesionalizacija\n_START_PARAGRAPH_\nKonfesionalizacija yra konceptas, pasitelktas reformacijos istorik\xc5\xb3 siekiant apib\xc5\xabdinti Ba\xc5\xbeny\xc4\x8dios, valstyb\xc4\x97s ir visuomen\xc4\x97s raidos poky\xc4\x8dius Europoje, vykusius laikotarpiu tarp ma\xc5\xbedaug 1540 m. ir Vestfalijos taikos (1648). \xc5\xa0iuo laikme\xc4\x8diu Europoje gil\xc4\x97jo d\xc4\x97l reformacijos \xc4\xaftakos prasid\xc4\x97j\xc4\x99s konfesinis susiskaidymas \xc4\xaf atskiras evangelik\xc5\xb3 \xc5\xa1akas: formavosi liuteron\xc5\xb3, kalvinist\xc5\xb3, cvinglist\xc5\xb3 tik\xc4\x97jimai. Kita vertus, po Tridento ba\xc5\xbenytinio susirinkimo (1545\xe2\x80\x931563) savo pozicijas steng\xc4\x97si i\xc5\xa1laikyti, o daugelyje viet\xc5\xb3 ir atgauti, katalikyb\xc4\x97. Skirting\xc5\xb3 tik\xc4\x97jimo i\xc5\xa1pa\xc5\xbeinim\xc5\xb3 (lot. confessio) pagrindu atitinkamos krik\xc5\xa1\xc4\x8dionyb\xc4\x97s \xc5\xa1akos nustat\xc4\x97 savo teologines doktrinas, santyk\xc4\xaf su valstybe bei stiprino savo socialin\xc4\x99 ir kult\xc5\xabrin\xc4\x99 veikm\xc4\x99. Socialinio elgesio kodai, kuri\xc5\xb3 reikalavo atitinkamos tikybos, viena vertus, gilino konfesines skirtis, antra vertus, stiprino vidin\xc4\xaf atskir\xc5\xb3 konfesij\xc5\xb3 sutelktum\xc4\x85. \xc5\xbdmoni\xc5\xb3 priklausomyb\xc4\x97 vienai ar kitai konfesijai Europoje tapo svarbiausiu tapatyb\xc4\x97s kriterijumi, o konfesionalizacija laikytina \xc5\xa1i\xc5\xb3 tapatybi\xc5\xb3 konstravimo ir paplitimo visuomen\xc4\x97je procesu._NEWLINE_Konfesionalizacijos teorij\xc4\x85, tyrin\xc4\x97dami \xc5\xa0v. Romos imperijoje vykusius rei\xc5\xa1kinius, nepriklausomai vienas nuo kito XX a. 8\xe2\x80\x939 de\xc5\xa1imtme\xc4\x8di\xc5\xb3 sand\xc5\xabroje i\xc5\xa1vyst\xc4\x97 vokie\xc4\x8di\xc5\xb3 istorikai Wolfgang Reinhard ir Heinz Schilling . Jiedu r\xc4\x97m\xc4\x97si Ernsto Walterio Zeedeno, kuris 6 de\xc5\xa1imtmetyje pirmasis apra\xc5\xa1\xc4\x97 \xe2\x80\x9ekonfesij\xc5\xb3 darybos\xe2\x80\x9c (vok. Konfessionsbildung) proces\xc4\x85, darbais, nors Zeeden pastaruoju terminu apib\xc5\xabdino vidinius ba\xc5\xbenytinius procesus ._NEWLINE_Konfesionalizacija suvokiama kaip socialinis, tikybinis ir kult\xc5\xabrinis procesas, kurio metu atitinkama Ba\xc5\xbeny\xc4\x8dia, remdamasi savosios teologijos teisingumo dogma ir pasitelkdama \xc4\xafvairius (\xc4\xafskaitant ir politinius) instrumentus per religin\xc4\x99 literat\xc5\xabr\xc4\x85, mokykl\xc4\x85, \xc5\xa1eim\xc4\x85, teis\xc4\x97s aktus, reguliuojamas darbin\xc4\x97s veiklos normas ir asmeninio gyvenimo standartus siekia sukurti toki\xc4\x85 visuomen\xc4\x99, kuri atitikt\xc5\xb3 atitinkamos konfesijos idealus. Tokios socialin\xc4\x97s kontrol\xc4\x97s realizavimo geriausiu pavyzd\xc5\xbeiu paprastai nurodoma Kalvino \xc5\xbdeneva._NEWLINE_Konfesionalizacijos terminas taikomas tiek reformat\xc5\xb3, tiek liuteron\xc5\xb3, tiek katalik\xc5\xb3 atveju . Konfesionalizacijos konceptas leid\xc5\xbeia \xc4\xaf atskirus vadinam\xc5\xb3j\xc5\xb3 ankstyv\xc5\xb3j\xc5\xb3 nauj\xc5\xb3j\xc5\xb3 laik\xc5\xb3 (1500\xe2\x80\x931800) Europos istorijos aspektus pa\xc5\xbevelgti ne vien per reformacijos ir kontrreformacijos prie\xc5\xa1prie\xc5\xa1os prizm\xc4\x99._NEWLINE_Wolfgango Reinhardo koncepcijoje reformacija, kataliki\xc5\xa1koji reforma ir kontrreformacija suvokiamos kaip Europos modernizacijos ankstyvaisiais naujaisiais laikais rei\xc5\xa1kiniai. Konfesionalizacija es\xc4\x85 buvusi ilgo modernizacijos proceso dalis ir prisid\xc4\x97jusi prie moderni\xc5\xb3 valstybi\xc5\xb3 formavimosi ir socialinio disciplinavimo. Konfesionalizacijos ir modernizacijos tiesiogin\xc4\xaf ry\xc5\xa1\xc4\xaf kritikavo Winfried Schulze, pasak kurio, modernizacij\xc4\x85 l\xc4\x97m\xc4\x97 ne tiek konfesionalizacija, kiek sekuliarizacija.'